Avainsanat

Tiivistelmä



Avainsanat

1. Kilpailu - Kartellit tai muut yhteisjärjestelyt - Kilpailua rajoittava vaikutus - Panimosopimukset - Arviointiperusteet - Markkinoille pääsy - Lukuisten samankaltaisten sopimusten olemassaolosta seuraavan markkina-aseman lujittaminen tarkasteltavana olevan kaltaisilla sopimuksilla

(ETY:n perustamissopimuksen 85 artiklan 1 kohta)

2. Kilpailu - Kartellit tai muut yhteisjärjestelyt - Vaikutus jäsenvaltioiden väliseen kauppaan - Panimosopimukset - Muista jäsenvaltioista peräisin olevan oluen hankinnan mahdollistava sopimus - Arviointiperusteet

(ETY:n perustamissopimuksen 85 artiklan 1 kohta)

3. Kilpailu - Kartellit tai muut yhteisjärjestelyt - Kielto - Ryhmäpoikkeus - Panimosopimukset - Velvoite luetella itse sopimuksessa yksinosto-oikeudella ostettavat juomat - Panimon yksipuolisesti laatimiin hintoihin viittaava hinnan vahvistaminen - Soveltamisalan ulkopuolelle jääminen

(Komission asetuksen N:o 1984/83 6 artiklan 1 kohta)

4. Kilpailu - Kartellit tai muut yhteisjärjestelyt - Kielto - Ryhmäpoikkeus - Panimosopimukset - Edellytysten täyttymättä jääminen - Seuraukset - Mitättömyys - Edellytykset ja ulottuvuus

(ETY:n perustamissopimuksen 85 artiklan 1 ja 2 kohta; komission asetuksen N:o 1984/83 8 artiklan 2 kohdan b alakohta)

5. Kilpailu - Yhteisön säännöt - Välitön oikeusvaikutus - Kansallisten tuomioistuinten toteuttama soveltaminen - Rajoitukset

(ETY:n perustamissopimuksen 85 ja 86 artikla; komission asetus N:o 1984/83)

Tiivistelmä

1. Perustamissopimuksen 85 artiklan 1 kohdassa kielletään oluen toimitussopimus, joka täyttää kaksi kumulatiivista edellytystä. Ensinnäkin ottaen huomioon kiistan kohteena olevan sopimuksen taloudellisen ja oikeudellisen kontekstin, on pääsyn kansallisille oluen myynnin markkinoille anniskelupaikoissa oltava vaikeaa kilpailijoille, jotka voisivat asettua markkinoille tai laajentaa osuuttaan niistä. Se, että kiistan kohteena oleva sopimus kuuluu sellaisten samankaltaisten sopimusten ryhmään markkinoilla, joilla on kumulatiivinen vaikutus kilpailuun, on ainoastaan tekijä muiden joukossa arvioitaessa, onko pääsy tietyille markkinoille tosiasiassa vaikeaa. Toiseksi sopimuksen osuuden on oltava merkittävä sopimusten ryhmän aiheuttamassa sulkuvaikutuksessa taloudellisessa ja oikeudellisessa kontekstissaan. Yksittäisen sopimuksen osuuden merkitys on riippuvainen sopimuspuolten asemasta relevanteilla markkinoilla sekä sopimuksen kestosta.

2. Oluen toimitussopimus, joka sisältää pääsylausekkeen, toisin sanoen sopimus, jossa sallitaan jälleenmyyjän ostaa muista jäsenvaltioista lähtöisin olevaa olutta, ei ole omiaan vaikuttamaan jäsenvaltioiden väliseen kauppaan, jos lupa käsittää kansallisen tai ulkomaisen tavarantoimittajan tosiasiallisen mahdollisuuden toimittaa jälleenmyyjälle muista jäsenvaltioista peräisin olevia oluita. Mahdollisuus arvioidaan sopimuslausekkeen sanamuodon mukaan ottaen kuitenkin huomioon sopimuslausekkeiden kokonaisuuden tosiasiallisen vaikutuksen niiden taloudellisessa ja oikeudellisessa kontekstissa.

3. Oluen toimitussopimus ei täytä asetuksen N:o 1984/83 6 artiklan 1 kohdassa esitettyjä ryhmäpoikkeuksen myöntämisen edellytyksiä tämän kaltaisten sopimusten osalta, jos yksinostovelvoitteen kattamia juomia ei ole lueteltu sopimustekstissä, vaan niiden ilmoitetaan käyvän ilmi panimon tai sen tytäryhtiöiden kulloinkin voimassa olevasta hinnastosta.

4. Se, että oluen toimitussopimukseen, jolla tavarantoimittaja vuokraa tai antaa käytettäväksi jälleenmyyjälle anniskelupaikan ja joka sisältää ostositoumuksen muiden juomien kuin oluiden osalta, ei voida, koska se ei täytä asetuksen N:o 1984/83 8 artiklan 2 kohdan b alakohdassa esitettyä vaatimusta, jonka mukaan jälleenmyyjällä on oikeus tietyissä määritetyissä tilanteissa hankkia juomia muilta tavarantoimittajilta, soveltaa mainitussa asetuksessa säädettyä ryhmäpoikkeusta, ei välttämättä tarkoita että sopimus kokonaisuudessaan olisi perustamissopimuksen 85 artiklan 2 kohdassa tarkoitetulla tavalla mitätön, jos tällaiseen sopimukseen voidaan mahdollisesti soveltaa jotain muuta poikkeusta. Ainoastaan 85 artiklan 1 kohdassa kielletyt sopimuksen osat ovat mitättömiä. Sopimus kokonaisuudessaan on mitätön ainoastaan, jos nämä osatekijät eivät ole erotettavissa itse sopimuksesta.

5. Vaikka sekä 85 artiklan 1 kohta että 86 artikla tuottavat välittömiä oikeusvaikutuksiaan yksityisten oikeussubjektien välisiin suhteisiin ja niistä seuraa yksityisille oikeussubjekteille välittömästi oikeuksia, joita kansallisten tuomioistuinten on suojeltava, ei

kansallinen tuomioistuin voi laajentaa ryhmäpoikkeuksesta annetun asetuksen N:o 1984/83 soveltamisalaa koskemaan sellaisia oluen toimitussopimuksia, jotka eivät selkeästi vastaa asetuksen edellytyksiä, eikä se myöskään voi julistaa perustamissopimuksen 85 artiklan 1 kohtaa soveltumattomaksi tiettyyn sopimukseen saman määräyksen 3 kohdan nojalla. Se voi kuitenkin todeta sopimuksen 85 artiklan 2 kohdan nojalla mitättömäksi, jos se on varma siitä, ettei sopimuksen osalta voida tehdä 85 artiklan 3 kohdan mukaista poikkeuspäätöstä. Päinvastaisessa tilanteessa kansallinen tuomioistuin voi joka tapauksessa esittää yhteisöjen tuomioistuimelle perustamissopimuksen 177 artiklan nojalla ennakkoratkaisupyynnön sekä toisaalta olla yhteydessä komissioon, jolla on velvollisuus vilpittömään yhteistyöhön jäsenvaltioiden yhteisön oikeuden soveltamisesta ja noudattamisesta kansallisessa oikeusjärjestyksessä vastuussa olevien oikeudellisten viranomaisten kanssa ja joka toimittaa tuomioistuimelle sen käsiteltävänä olevan asian ratkaisemiseksi tarpeelliset hallussaan olevat taloudelliset ja oikeudelliset tiedot.